มาอีกราย เปอร์โตริโกส่อแววผิดนัดชำระหนี้กว่า 7 หมื่นล้านดอลล์! สหรัฐยันไม่อุ้ม
S&P ปรับลดอันดับความน่าเชื่อถือเปอร์โตริโกหลังมีความเสี่ยงผิดนัดชำระหนี้วงเงินสูงกว่า 7 หมื่นล้านดอลลาร์ สหรัฐยันไม่มีแผนช่วยเหลือทางการเงิน
30 มิ.ย. 2558

สแตนดาร์ด แอนด์ พัวร์ (S&amp;P) สถาบันจัดอันดับความน่าเชื่อถือระหว่างประเทศ ระบุว่า S&amp;P ได้ปรับลดอันดับความน่าเชื่อถือของเปอร์โตริโกลงสู่ ‘CCC-‘ จาก ‘CCC+’ เนื่องจากมีความเสี่ยงที่เปอร์โตริโกจะไม่สามารถหลีกเลี่ยงการผิดนัดชำระหนี้ซึ่งมีวงเงินสูงถึง 7.2 หมื่นล้านดอลลาร์
ทั้งนี้ เปอร์โตริโกเป็นเกาะที่อยู่ภายใต้อาณัติการปกครองของสหรัฐ และพลเรือนได้รับสัญชาติอเมริกัน แต่เปอร์โตริโกไม่ได้มีสถานะเดียวกันกับรัฐอื่นๆของสหรัฐ ซึ่งหมายความว่า เปอร์โตริโกจะไม่สามารถยื่นขอการพิทักษ์ทรัพย์จากภาวะล้มละลายเหมือนกับที่เมืองดีทรอยต์ และรัฐมิชิแกนทำในปี 2013
นายอเลฮันโดร การ์เซีย ปาดิญา ผู้ว่าการเกาะเปอร์โตริโก กล่าวว่า รัฐบาลเปอร์โตริโกไม่สามารถชำระหนี้ได้ และเรียกร้องให้มีการเปิดการเจรจากับเจ้าหนี้เพื่อให้มีการชะลอการชำระดอกเบี้ยพันธบัตรออกไปอีกหลายปี เพื่อช่วยให้เศรษฐกิจของเปอร์โตริโกฟื้นตัวขึ้น โดยหวังว่าจะมีการปรับโครงสร้างหนี้ภายในปลายเดือนส.ค. ขณะเดียวกัน ทำเนียบขาวสหรัฐยืนยันว่า รัฐบาลสหรัฐไม่มีแผนที่จะช่วยเหลือทางการเงินต่อเปอร์โตริโกแต่อย่างใด
ที่มา: สำนักข่าวอินโฟเควสท์